ถกคลังช่วยรายย่อย
พาณิชย์คุยสมาคมธนาคารไทย หลังเอสเอ็มอีแห่ใช้หลักประกันพุ่ง1.6ล้านล.
26 ก.พ. 2560

พาณิชย์คุยสมาคมธนาคารไทย หลังเอสเอ็มอีแห่ใช้หลักประกันพุ่ง1.6ล้านล.
โพสต์ทูเดย์ - พาณิชย์เร่งหารือคลัง สมาคมธนาคารไทย ช่วยเอสเอ็มอีกู้ หลังพบแห่ใช้หลักประกันทางธุรกิจ วางหลักทรัพย์มูลค่า 1.6 ล้านล้าน
นางอภิรดี ตันตราภรณ์ รมว.พาณิชย์ เปิดเผยว่า ได้สั่งการให้กรมพัฒนาธุรกิจการค้าในฐานะเป็นหน่วยงานกำกับดูแลและบังคับใช้พระราชบัญญัติหลักประกันทางธุรกิจ พ.ศ. 2558 เร่งดำเนินการหารือ 3 ฝ่าย ประกอบด้วย กระทรวงพาณิชย์ กระทรวงการคลัง และสมาคมธนาคารไทย เพื่อกำหนดมาตรการให้เอสเอ็มอีเข้าถึงแหล่งเงินทุนได้โดยตรง และมีการใช้หลักทรัพย์ชนิดใหม่ตามกฎหมายหลักประกันทางธุรกิจให้มีประสิทธิภาพมากขึ้น
สำหรับเบื้องต้นกระทรวงพาณิชย์จะเชิญบรรษัทประกันสินเชื่ออุตสาหกรรมขนาดย่อม หรือ บสย. เข้ามาช่วยเสริมทัพหลักประกันทางธุรกิจ โดย บสย.จะทำหน้าที่ช่วยเหลือเอสเอ็มอีผ่านกลไกการค้ำประกันสินเชื่อ สร้างความเชื่อมั่นให้กับสถาบันการเงินในการอนุมัติสินเชื่อมากขึ้น เนื่องจากสถาบันการเงินเอกชนไม่มีความพร้อมที่จะรับความเสี่ยงในการนำทรัพย์สินประเภทกิจการหรือทรัพย์สินทางปัญญามาใช้เป็นหลักประกันการชำระหนี้
“หวังว่าหลังจากที่ บสย.เข้ามาช่วยเสริมทัพแล้วจะทำให้กฎหมายหลักประกันทางธุรกิจมีความสมบูรณ์มากยิ่งขึ้น และจะช่วยให้สถาบันการเงินสามารถผ่อนปรนการพิจารณาปล่อยสินเชื่อให้เอสเอ็มอีง่ายขึ้นกรณีที่ใช้หลักทรัพย์ชนิดใหม่ค้ำประกัน ซึ่งขณะนี้อยู่ในขั้นตอนการหารือความเป็นไปได้ในรูปแบบของการค้ำประกัน” นางอภิรดี กล่าว
ทั้งนี้ หลัง พ.ร.บ.หลักประกันทางธุรกิจ พ.ศ. 2558 มีผลบังคับใช้ตั้งแต่วันที่ 2 ก.ค. 2559 ที่ผ่านมา จนถึงปัจจุบัน (ข้อมูล ณ วันที่ 22 ก.พ. 2560) มีธุรกิจเอสเอ็มอียื่นคำขอจดทะเบียนสัญญาหลักประกันทางธุรกิจ รวม 118,887 คำขอ มูลค่าทรัพย์สินที่ใช้เป็นหลักประกัน 1,688,534 ล้านบาท โดยสิทธิเรียกร้องประเภทบัญชีเงินฝากธนาคารเป็นทรัพย์สินที่ใช้เป็นหลักประกันมากที่สุด 57.61% มูลค่า 972,776 ล้านบาท รองลงมาคือ สังหาริมทรัพย์ที่ใช้ในการประกอบธุรกิจ เช่น สินค้าคงคลัง วัตถุดิบ เครื่องจักร รถยนต์ เรือ เครื่องบิน 21.66% มูลค่า 365,741 ล้านบาท และสิทธิเรียกร้องประเภทอื่นๆ เช่น ลูกหนี้การค้า สัญญาจ้าง สัญญาซื้อขาย สัญญาเช่าซื้อ 17.12% มูลค่า 289,157 ล้านบาท
รายงานข่าวจากธนาคารแห่งประเทศไทย (ธปท.) เปิดเผยถึงผลการดำเนินงานของระบบธนาคารพาณิชย์ปี 2559 ว่า สินเชื่อทั้งระบบในปี 2559 ขยายตัวได้ 2% ลดลงจากปี 2558 ที่ขยายตัว 4.3% โดยสินเชื่อธุรกิจขยายตัว 0.6% สินเชื่อธุรกิจขนาดใหญ่ ไม่รวมธุรกิจการเงิน ชะลอตัวลง 1.1% สินเชื่อเอสเอ็มอีขยายตัว 1.8% จากปีก่อนที่ขยายตัว 5.6% ส่วนใหญ่มาจากการหดตัวของสินเชื่อในภาคอุตสาหกรรมและอสังหาริมทรัพย์ ขณะที่สินเชื่ออุปโภคบริโภคขยายตัว 4.9% ชะลอจากปีก่อนที่ขยายตัว 7.1%
นายไตรรงค์ บุตรากาศ ประธานเจ้าหน้าที่บริหารลูกค้าเอสเอ็มอี ธนาคารทหารไทย (TMB) กล่าวว่า ธนาคารระมัดระวังในการปล่อยกู้และคัดกรองลูกค้ากลุ่มเอสเอ็มอีมากขึ้น โดยเฉพาะเอสเอ็มอีขนาดเล็ก เนื่องจากยังไม่เห็นการฟื้นตัว ขณะที่มีแนวโน้มหนี้ที่ไม่ก่อให้เกิดรายได้ (เอ็นพีแอล) ปรับตัวขึ้นอย่างต่อเนื่อง โดยธนาคารเพิ่มทีมดูแลเรื่องการแก้ไขปัญหาหนี้และช่วยเหลือลูกหนี้โดยเฉพาะ ปัจจุบันพอร์ตสินเชื่อลูกค้าเอสเอ็มอีของธนาคารมีจำนวน 2 แสนล้านบาท
นายสุรัตน์ ลีลาทวีวัฒน์ รองกรรมการผู้จัดการ ธนาคารกสิกรไทย กล่าวว่า ลูกค้าโดยเฉพาะเอสเอ็มอียังมีปัญหาในการชำระหนี้อยู่ โดยเฉพาะรายเล็ก ซึ่งธนาคารจะติดตามอย่างใกล้ชิดหากพบสัญญาณผิดปกติ